విశాలాంధ్ర దినపత్రిక
విశాలాంధ్ర సహకారం రంగంలో నిర్వహించబడుతున్న తెలుగు దినపత్రిక. ఇది జూన్ 22 తేదీన, 1952 సంవత్సరం విజయవాడలో ప్రారంభమైనది. విశాలాంధ్రలో ప్రజారాజ్యం అనే నినాదం వ్యాప్తి చేయటానికి ప్రజాశక్తి దినపత్రికను విశాలాంధ్రగా మార్చాలని 1952 లో రాష్ట్ర కమ్యూనిష్టు పార్టీ తీర్మానం చేసింది. తొలి సంపాదకుడు మద్దుకూరి చంద్రశేఖరరావు. తెలుగు ప్రజలందరు ఏకమై ఏర్పడే రాష్ట్రానికి ఆంధ్రప్రదేశ్ పేరు సూచించిది ఈ పత్రికే. 1969లో ప్రత్యేక తెలంగాణ ఉద్యమం, 1972లో జై ఆంధ్ర ఉద్యమాలకు వ్యతిరేకంగా కీలకపాత్ర పోషించింది.. 2014లో ఏడు కేంద్రాలనుండి ప్రచురించబడుతున్నది. 2012 సంవత్సరంలో వజ్రోత్సవాలు జరిగాయి.
జనధర్మ
జాతీయ తెలుగు వారపత్రిక జనధర్మ 27 నవంబర్, 1958లో ప్రారంభమైనది. వరంగల్లు నుండి ప్రతి గురువారం వెలువడేది. 1976 నుండి ఈ పత్రిక వారాని రెండుసార్లు ప్రతి సోమవారం, ప్రతి గురువారం వెలువడేది. ఎం.ఎస్.ఆచార్య ఈ పత్రికను నడిపాడు. ఈ పత్రిక పతాక శీర్షిక పై భాగాన అనవరత జాగరమే ప్రజాస్వామ్య సుస్థిరతకు ఆధారము అనే వాక్యాన్ని ప్రచురించేవారు. ఈ పత్రికలో దేశ, రాష్ట్ర, ప్రాంతీయ వార్తలతో పాటుగా, కథలు, ఏకాంకికలు, గేయనాటికలు, కవితలు, సీరియల్ నవలలు ప్రచురితమయ్యాయి.THE LARGEST CIRCULATED BI-WEEKLY IN APగా ఈ పత్రిక గుర్తించబడింది. వరంగల్లుకు మంచినీటి సమస్యను పరిష్కరించిన కాకతీయ కాలువ, కాకతీయ విశ్వవిద్యాలయ స్థాపన, శ్రీరాంసాగర్ ప్రాజెక్టు నిర్మాణం, మెడికల్, ఇంజనీరింగ్ కాలేజీలు తెప్పించటం లాంటి అనేక అభివృద్ధి పనులను వరంగల్లుకు సాధించి పెట్టడంలో ఈ పత్రిక కృషి ఉంది.